آفریقا اؤلکه‌سی کنیادا 8 آوقوستدا ائدیلن پرزیدنت سئچیم‌لرینی ایتیرن موخالیفتین اورتاق نامیزدی رایلا اودینگا، نتیجه‌لری محکمه‌یه داشییاجاق‌لارینی آچیقلادی.
موخالیف پارتی‌لری‌نین یاراتدیغی میلی سوپر اتفاقی پارتیسی‌نین (ناسا) اورتاق نامیزدی اودینگا، باشکند نایروبی‌ده ائتدیگی آچیقلامادا، 8 آوقوستدا کئچیریلن سئچیم نتیجه‌لرینی قبول ائتمدیک‌لرینی ایفاده ائده‌رک، اعتراض اوچون کنیا یوکسک محکمه‌سینه مراجعت ائتمه‌یه قرار وئردیک‌لرینی سؤیله‌دی.
اودینگا، الکترون سئچیم سیستمی‌نین "هک"لندیغینی ایفاده ائده‌رک،
"رقم‌لرله نئجه اویناندیغینی، اوهورو کنیاتانین سئچیم‌لری نئجه قازاندیغینی، محکمه‌ده بوتون دونیایا گؤسترجگیک." دئدی.
سئچیم نتیجه‌لرینی "بیلگی‌سایار موحیطینده چیخاریلمیش بیر سئچیم" اولا‌راق قیمتلن‌دیرن اودینقا، کنیا‌لی‌لارین بئله بیر موحیطده قازانیلان لیدرلیگی اصلا قبول ائتمیه‌جگینی ایفاده ائتدی.
موخالیف‌لر، بیلگی‌سایار هکرلری‌نین، سئچیمه بیر هفته قالمیش قاچیریلدیق‌دان سونرا اؤلو اولان سئچیم کومیسیونو مسئولو کریس مساندونون هویت کارتینی ایستیفاده ائده‌رک الکترون سئچیم سیستمینه سیزدیغینی و بیلگی باندیندا سهو یارادا‌راق نتیجه‌لره موداخیله ائتدیگینی ده ادعا ائتدی.
کنیا موستقیل سئچیم و مرزلر کومیسیونو (IEBC)، کئچن هفته ائتدیگی آچیقلامادا، سس‌لرین یوزده 54،27سینی ائدن موجود دولت باشقانی اوهورو کنیاتانین وظیفه‌سینه یئنی‌دن سئچیلدیگینی، موخالیفتین نامیزدی اودینگانین ایسه یوزده 44.74 سس آلا‌راق سئچیمی ایتیردیگینی ائشیتدیرمیشدی.
سئچیم نتیجه‌لری‌نین آچیقلانماسی‌نین آردین‌دان موخالیف‌لر، اؤلکه ایچینده اعتراض حرکت‌لری تشکیل و پولیسین موداخیله‌سی نتیجه‌سینده 24 نفرین اؤلدوغونو آچیقلانمیشدی.
